Publication: Magyar Közlöny
Issue: MK-2001-96 (Year: 2001, Number: 96)
Era: 1990-2004
Section: a haderő-átalakítás során végrehajtott szervezeti változásokra — a 6/1987. (X. 15.) HM rendelettel kiadott és
Paragraph Index: 134

40. § A Szolgálati Szabályzat a következő 156/B., 156/C. ponttal és a 156/B. pontot megelőző alcímmel egészül ki: „A zászlóalj felderítő tiszt 156/B. A zászlóalj felderítő tiszt közvetlenül a zászlóaljparancsnoknak van alárendelve. Szolgálati elöljárója a hozzá beosztott állománynak, szakmai elöljárója a zászlóalj felderítő alegységeinek, valamint a megerősítésül kapott felderítő alegységeknek. A zászlóalj felderítő tiszt felelős a zászlóaljra háruló felderítési feladatok végrehajtásáért, a személyi állomány felderítő szakkiképzéséért, a felderítő alegységek haditechnikai eszközeinek hadrafoghatóságáért. 156/C. A zászlóalj felderítő tiszt kötelességei: — részt vesz a zászlóalj készenléti feladatainak kidolgozásában, szakterületén biztosítja a készenlét fokozását; — ismerje más haderők szervezetét, felszerelését, harctevékenységének elveit, a dandár (ezred) és a zászlóalj tevékenységi körzetében a terep és az időjárás jellemzőit, értékelésük (harcterület felderítő előkészítésének) módszereit és legyen képes ezekről jelentések, tájékoztatások megtételére; — irányítja a zászlóalj állományának (gépesített lövész és harckocsi, valamint felderítő alegységeinek) felderítő szakkiképzését; — részt vesz az alegységek harcászati gyakorlatainak kidolgozásában, és a gyakorlaton biztosítja a felderítés követelményeinek érvényre juttatását; — ismerje a zászlóalj szervezetszerű, illetve megerősítésül kapott felderítő alegységeinek helyzetét, feltöltöttségét, kiképzettségét, alkalmazási lehetőségeit, és legyen készen ezek alkalmazására javaslatot tenni; — ismerje a zászlóalj felderítő alegységeinek haditechnikai eszközeit, szakfelszerelését és azok alkalmazásának lehetőségeit, képességeit, üzemeltetési szabályait, ismerje a feladatok végrehajtásának szükségleteit, az ellátottságot, továbbá a harcértékről rendszeresen tájékoztatja a parancsnokot és a dandár (ezred) felderítő főnököt; — szervezi a zászlóalj alegységeinél rendszeresített felderítő szakanyagok, eszközök üzemeltetését, biztosítja azok rendeltetés- és szakszerű használatát, alegység szintű technikai kiszolgálásukat és karbantartásukat, gondoskodik azok tárolásáról; — irányítja és ellenőrzi a zászlóalj felderítő alegységeinél lévő rejtjelző eszközök szabályszerű kezelését; — részt vesz a zászlóalj ellenőrzési tervének összeállításában, végrehajtásában és végzi a szakterületének megfelelő szakellenőrzéseket.”

Source: https://magyarkozlony.hu/hivatalos-lapok/2307349b62c043a4cc05e929ef6beb5a58ba9571/dokumentumok/89a2ab672c27f0b7000e446615c1c461c64c4e4a/letoltes